b'\n_START_ARTICLE_\nNatron\n_START_PARAGRAPH_\nNatron je naravna zmes natrijevega karbonata dekahidrata (Na\xe2\x82\x82CO\xe2\x82\x83\xe2\x80\xa210H\xe2\x82\x82O), pribli\xc5\xbeno 17\xc2\xa0% natrijevega bikarbonata (NaHCO\xe2\x82\x83) in majhnih koli\xc4\x8din natrijevega klorida (NaCl) in natrijevega sulfata (Na\xe2\x82\x82SO\xe2\x82\x84). \xc4\x8cist natron je bel, ne\xc4\x8disto\xc4\x8de pa ga sivo ali rumeno obarvajo. Depoziti natrona se nahajajo v zelo suhih okoljih v izsu\xc5\xa1enih koritih slanih jezer. V Starem Egiptu so ga uporabljali za mumifikacijo pokojnikov in \xc5\xbeivali, sedaj pa je bogat vir natrijevih spojin. _NEWLINE_V sodobni mineralogiji se izraz natron uporablja izklju\xc4\x8dno za natrijev karbonat dekahidrat, ki je glavna komponenta zgodovinskega natrona.\n_START_SECTION_\nEtimologija\n_START_PARAGRAPH_\nBeseda natron izvira iz gr\xc5\xa1kega izraza  \xce\xbd\xce\xaf\xcf\x84\xcf\x81\xce\xbf\xce\xbd  [n\xc3\xadtron], ki je izpeljan iz staroegip\xc4\x8danskega n\xe1\xb9\xafry - natron, v izvirnem pomenu bo\xc5\xbeanski ali \xc4\x8dist.  Ime se nana\xc5\xa1a na Wadi El Natrun (Natronska dolina) v Egiptu, kjer so Stari Egip\xc4\x8dani kopali natron za pogrebne obrede. Iz besede natron izhaja tudi novolatinski izraz natrium in iz njega izpeljano ime elementa natrija (Na).\n_START_SECTION_\nRaba natrona v antiki\n_START_PARAGRAPH_\nZgodovinski natron je bil naravna me\xc5\xa1anica soli, ki so jih kopali v koritih izsu\xc5\xa1enih slanih jezer. Stari Egip\xc4\x8dani so ga ve\xc4\x8d tiso\xc4\x8d let uporabljali kot \xc4\x8distilo za dom in telo. Me\xc5\xa1anica natrona in olja je bila zgodnja oblika mila, ki je meh\xc4\x8dala vodo in odstranjevala olje in mast. Nerazred\xc4\x8den natron se je uporabljal za \xc4\x8di\xc5\xa1\xc4\x8denje zob in izpiranje ust, antiseptik za manj\xc5\xa1e rane, konzervans za ribe in meso, insekticid, strojilo za usnje in belilo za tkanine._NEWLINE_Mineral so uporabljali za mumifikacijo ljudi in \xc5\xbeivali, ker ve\xc5\xbee vodo in se zato obna\xc5\xa1a kot su\xc5\xa1ilno sredstvo. Poleg tega zvi\xc5\xa1a tudi alkalnost (pH) tkiva in ustvari za bakterije sovra\xc5\xbeno okolje. V nekaterih kulturah so menili, da krepi duhovno varnost tako \xc5\xbeivih kot mrtvih. Z dodatkom natrona v ricinovo olje je nastalo brezdimno gorivo za oljenke, ki je omogo\xc4\x8dilo slikanje v podzemnih prostorih,  ne da bi se na stenah in stropu nabirale saje._NEWLINE_Natron je bil sestavina slavne modre barve, imenovane egip\xc4\x8dansko modra (kalcijev bakrov silikat CaCuSi\xe2\x82\x84O\xe2\x82\x81\xe2\x82\x80,  kuprorivait), in talilo za egip\xc4\x8dansko fajanso. V Rimskem cesarstvu in drugod se je v zmesi s kremen\xc4\x8devim peskom in apnom najmanj do  leta 640 n. \xc5\xa1t.  uporabljal za proizvodnjo stekla. Anti\xc4\x8dni zlatarji so ga uporabljali za spajkanje.\n_START_SECTION_\nZaton\n_START_PARAGRAPH_\nNatron so v doma\xc4\x8di rabi in industriji postopoma zamenjale sorodne natrijeve spojine in minerali. Natron kot pralno sredstvo in surovino v steklarski industriji je zamenjala soda (natrijev karbonat, Na\xe2\x82\x82CO\xe2\x82\x83). Nekatere njegove vloge v gospodinjstvu je prevzela soda bikarbona (NaHCO\xe2\x82\x83), ki je pomembna sestavina na primer pecilnega pra\xc5\xa1ka.'